b'\n_START_ARTICLE_\nPeter Sabroes B\xc3\xb8rnehjem\n_START_PARAGRAPH_\nPeter Sabroes B\xc3\xb8rnehjem var et b\xc3\xb8rnehjem i Skive, der er opkaldt efter Peter Sabroe. Byggeriet blev p\xc3\xa5begyndt i april 1919 og b\xc3\xb8rnehjemmet var f\xc3\xa6rdigt i december 1919. Selve byggeriet l\xc3\xa5 i Fredensgade 15, hvor den nuv\xc3\xa6rende Skive Friskole har til huse.\n_START_SECTION_\nPeter Sabroes B\xc3\xb8rnehjems historie\n_START_PARAGRAPH_\n1913 d\xc3\xb8de den socialdemokratiske journalist og folketingsmand Peter Sabroe i en stor jernbaneulykke ved Bramming. En af Peter Sabroes m\xc3\xa6rkesager var de elendige forhold, som mange b\xc3\xb8rn levede under, bl.a. p\xc3\xa5 b\xc3\xb8rnehjemmene. Efter hans d\xc3\xb8d blev der iv\xc3\xa6rksat en landsindsamling til opf\xc3\xb8relse af et b\xc3\xb8rnehjem, der skulle drives i Sabroes \xc3\xa5nd. Sabroe havde lige siden begyndelsen af 1890\xe2\x80\x99erne v\xc3\xa6ret meget benyttet som taler af Skiveegnens arbejderbev\xc3\xa6gelse, og det var en af grundene til, at det kom p\xc3\xa5 tale at bygge b\xc3\xb8rnehjemmet til hans minde i Skive. Efter forhandlinger med indsamlingskomiteen blev det indsamlede bel\xc3\xb8b overdraget til Skive Kommune, der p\xc3\xa5tog sig at bygge og drive b\xc3\xb8rnehjemmet. Byr\xc3\xa5det udpegede en bestyrelse, der ansatte en bestyrerinde._NEWLINE_Inden den officelle indvielse, der fandt sted august 1920, havde b\xc3\xb8rnehjemmet allerede v\xc3\xa6ret taget i brug af 24 wienerdrenge, der var kommet til Danmark vinteren 1919-1920. Drengene ankom til Peter Sabroes B\xc3\xb8rnehjem 25. april 1920 og var iblandt de svageste af de wiernerb\xc3\xb8rn, der kom til landet. Disse var kommet til Danmark, da det \xc3\xb8strig-ungarske kejserd\xc3\xb8mme gik under efter 1. verdenskrig. Wienerdrengene forlod Peter Sabroes B\xc3\xb8rnehjem igen 13. august 1920._NEWLINE_Den 16. maj 1920 ankom den f\xc3\xb8rste dreng p\xc3\xa5 Peter Sabroes B\xc3\xb8rnehjem._NEWLINE_Den officielle indvielse fandt sted 29. august 1920. De to f\xc3\xb8rste bestyrerinder blev afskediget p\xc3\xa5 grund af deres behandling af b\xc3\xb8rnene, der ikke helt var i Sabroes \xc3\xa5nd._NEWLINE_1925 overtog den lokale arbejderbev\xc3\xa6gelse  b\xc3\xb8rnehjemmet. Formand for den nye bestyrelse var socialdemokraten, Valdemar Johansen, og i 1926 ansattes Laura \xc3\x98ther som forstanderinde. Fra 1926 til 1960 var hun alle b\xc3\xb8rnenes k\xc3\xa6rlige plejemor. Hun opbyggede en r\xc3\xa6kke traditioner, som er s\xc3\xa5 vigtige for b\xc3\xb8rn, hun var deres advokat, hvis de blev drillet i skolen, og hun skaffede dem gode l\xc3\xa6repladser.  _NEWLINE_Velf\xc3\xa6rdssamfundets fremv\xc3\xa6kst bet\xc3\xb8d, at Peter Sabroes B\xc3\xb8rnehjem fik f\xc3\xa6rre b\xc3\xb8rn af fors\xc3\xb8rgelsesm\xc3\xa6ssige \xc3\xa5rsager. I stedet kom der flere og flere af behandlingsm\xc3\xa6ssige grunde. En overgang var det b\xc3\xb8rn fra b\xc3\xb8rnepsykiatriske afdelinger. Herefter var det b\xc3\xb8rn, tvangsfjernet fra hjemmet, men med korte ophold p\xc3\xa5 hjemmet indtil de skulle i (skiftende) familiepleje. Senere var det sp\xc3\xa6db\xc3\xb8rn til adoption og sidst kriseramte m\xc3\xb8dre med b\xc3\xb8rn samt unge p\xc3\xa5 pensionat. Den skiftende kurs, som faldt sammen med Bistandslovens indf\xc3\xb8relse i 1976 og Viborg Amts overtagelse af hjemmet - gjorde det ikke l\xc3\xa6ngere muligt at opretholde m\xc3\xa5ls\xc3\xa6tningen at skabe et egentligt hjem for b\xc3\xb8rnene, fundamentalt for b\xc3\xb8rns trivsel er tryghed og omsorg og en overskuelig hverdag med traditioner og en fast rytme._NEWLINE_1984 flyttede b\xc3\xb8rnehjemmet ud i Sabroegaarden._NEWLINE_Viborg Amt lukkede efter en prioriteringsdebat b\xc3\xb8rnehjemmet i 1991 og oprettede samme \xc3\xa5r familiecenteret Sabroegaarden, hvis form\xc3\xa5l er at tilbyde r\xc3\xa5dgivning, unders\xc3\xb8gelse og behandling til b\xc3\xb8rn, unge og deres familier indenfor Servicelovens ramme.'